Aleksandr Benois
Store norske leksikon,Kunst og estetikk,Bildende kunst,Kunsthistorie,Postimpresjonisme, symbolisme og art nouveau
Aleksandr Benois var en russisk maler, scenograf, illustratør, kunsthistoriker, kunstskribent og -kritiker. Som billedkunstner var han i hovedsak selvlært og hentet inspirasjon både fra tradisjonell russisk folkekunst og nyere europeisk modernisme som post-impresjonisme og art nouveau. I 1890-årene var han sammen med Léon Bakst og Sergej Djagilev stifter av gruppen Mir Iskusstva (Kunstens verden) i St. Petersburg og 1899 var han med å stifte kunsttidsskriftet av samme navn. De betraktet seg selv som en opposisjonsgruppe mot den konservative dominansen i russisk kunstliv og gikk inn for fornyelse av kunsten samt bedre kontakter med Vest-Europa.
Blant Benois' mest kjente bidrag som kunstskribent var et et stort verk om den russiske malerkunstens historie i 1901–1902. Senere skrev han også om klassisk fransk og italiensk kunst. I 1905 flyttet han til Paris hvor han som kunstnerisk rådgiver var sentral da det innflytelsesrike ballettkompaniet Les Ballets Russes ble grunnlagt av Djagilev i 1909. Benois laget dekorasjoner og kostymer blant annet til Giselle (1910) og scenografi til Petrusjka (1911). Hans samarbeid med komponisten Igor Stravinskij og koreografen Michel Fokine fikk stor betydning for fremveksten av moderne ballett. Les mer i Store norske leksikon kunst i Russland post-impresjonisme art nouveau